Det her er en historie om Julie … eller ”Mulle” som de fleste kalder hende. Mulle er 12 år og bor sammen med sin far, mor og lillebror i en stor gammel villa i Hvidovre, tæt på havnen. Mulle kan se vandet, når hun strækker hovedet ud af vinduet på sit værelse … men det vil hendes mor ikke ha’ … ”for tænk nu, hvis du falder ud af vinduet og brækkede halsen!”.

På husets facade hænger en række gamle bogstaver, de har sikkert hængt der siden huset blev bygget i 1902.

Mulles far mener bestemt, at det må være navnet på huset eller på en der har boet i det. Men Mulle har aldrig hørt om nogen der hed ”isse ib”, men måske mangler der nogen bogstaver.

Mulles far hedder Valdemar og arbejder med … noget med sten og andre gamle ting.

Mulles lillebror skulle egentlig også ha’ heddet Valdemar, men Mulles mor synes det var for fjollet og hun gad i hvert fald ikke kalde ham ”Valdemar d. 2”, så det var udelukket. Derfor endte de med Benjamin. Mulle ville ha’ valgt ”Julius”, men det var der åbenbart ikke stemning for.

Mulles mor hedder Susanne og er tandlæge, men har orlov … for at ”finde sig selv”. Susannes selv er ikke det eneste der er væk i denne her historie … nu må vi se om nogen overhovedet finder noget i løbet af december måned.

*(Allerede her tænker den opvakte læser: Hvad med den der farfar der er væk eller hvornår og hvordan? Ja, det er sandelig godt, at vi er startet i god tid, for det ser ud som om, at der er masser af spørgsmål. … nåh ja og så er det mig der er fortælleren … FORTÆLLEREN … det er mig der står i kursiv … og det kan man godt blive lidt skæv i hovedet af at se på … men jeg kan ikke anbefale, at du springer det over, for der kunne være vigtige oplysninger, som du ikke vil gå glip af … jeg siger det bare).*

Mulles farfar er stor og tyk og med et kæmpe hvidt fuldskæg, der kradser og lugter lidt af øl og æggemadder. Hun husker det helt tydeligt, selvom det er tre år siden, han en kold december-morgen gik hen efter romsnegle og gifler og glemte at komme tilbage … eller hvad der nu egentlig skete.

Det tænker Mulle ikke så meget over mere, men hendes far bli’r lidt fjern i blikket, når de snakker om farfar. Især på denne tid af året.

Men lige nu er det nat i huset ”Isse Ib” på Søndre Kystagervej i Hvidovre og næsten alle husets beboere sover … og det skal du måske også … for du vil jo gerne være frisk til i morgen, hvor det er 1. december.