Mulle krabbede sig ind på garageloftet. Der var ikke helt højt nok til, at hun kunne stå oprejst uden at banke hovedet ind i loftsbjælkerne, så hun forblev på hug.

Hun tændte pandelampen og spejdede rundt. Lyskeglen kunne langt fra lyse rummet op og mørket udenfor lysets rækkevidde virkede endnu mere tykt og truende.

-Hallo?

Der var selvfølgelig ikke nogen der svarede. Hun håbede bare, at det ikke var rotter hun havde hørt.

-Hallo?

Noget puslede i det fjerneste mørke hjørne. Mulle holdt vejret.

-Hallo? Er der nogen?

-nej …

-Hva?! Hvem er det?

Det puslede igen. Denne gang ude mod siden, men tættere på.

Mulle sank en klump og overvejede at tage sin ene sko af, bare for at ha’ noget at slå med. Men i det samme blinkede lampen ganske kort, blev svagere og gik derefter ud.

Mørket sænkede sig tykt om Mulle