<p>Mulle krabbede sig ind på garageloftet. Der var ikke helt højt nok til, at hun kunne stå oprejst uden at banke hovedet ind i loftsbjælkerne, så hun forblev på hug.</p>

<p>Hun tændte pandelampen og spejdede rundt. Lyskeglen kunne langt fra lyse rummet op og mørket udenfor lysets rækkevidde virkede endnu mere mørkt og truende. </p>

<p>- Hallo? </p>

<p>Der var selvfølgelig ikke nogen der svarede. Hun håbede bare, at det ikke var rotter hun havde hørt. </p>

<p>- Hallo? </p>

<p>Noget puslede i det fjerneste mørke hjørne. Mulle holdt vejret. </p>

<p>- Hallo? Er der nogen? </p>

<p>- nej …</p>

<p>- Hva?! Hvem er det? </p>

<p>Det puslede igen. Denne gang ude mod siden, men tættere på. </p>

<p>Mulle sank en klump og overvejede at tage sin ene sko af, bare for at ha’ noget at slå med. Men i det samme blinkede lampen ganske kort, blev svagere og gik derefter ud. </p>

<p>Mørket sænkede sig tykt om Mulle. </p>